એમેઝૉન ઈચ્છે છે કે એલેક્સાની હાજરી બધે જ દેખાય, ગ્રાહકના જીવનનાં ઘણાં પાસાં તેની સાથે જોડાઈ જાય. પરંતુ એલેક્સાની ક્ષમતાઓથી સજ્જ હરતોફરતો રૉબૉટ વપરાશકારોને વધુ સુવિધાઓ આપશે. એમ કહો ને કે ભવિષ્યમાં ઘરમાં કામવાળી કે રામાની જરૂર જ નહીં રહે. નોકરની જરૂર નહીં રહે. આમ પણ હવે મહેનતનું કામ કરવું લોકોને ઓછું પસંદ છે અને ઘરઘાટી વધુ પૈસા લેતા થઈ ગયા છે. રજા પણ બહુ લે છે અને કામમાં ભલીવાર ઘણી વાર હોતી નથી. તેની સામે ઘરનાં કામ કરી આપતો રૉબૉટ શું ખોટો? એક સમયનો ખર્ચ માનીને લોકો લે તેવી શક્યતા પૂરેપૂરી છે. તેમાંય આ ભૌતિકવાદી દુનિયામાં વૃદ્ધ યુગલ જેમનાં સંતાન કાં તો બહારગામ કે વિદેશ હોય તેમને તો આ રૉબૉટ આશીર્વાદરૂપ સાબિત થવાના.